google/wiki40b huggingface dataset:
เน็ตแฮ็ก

ตัวเกม

เมื่อเข้าไปเล่นเกมครั้งแรก เราจะต้องสร้างตัวละครขึ้นมา 1 ตัว โดยต้องกำหนดเผ่าพันธุ์ คลาส เพศ และการนับถือพระเจ้า หรือจะให้เกมเลือกการสุ่มให้เราก็ได้ ผู้เล่น NetHack ส่วนใหญ่มักจะเลือกเล่นคลาสยอดนิยม Babarian (คนเถื่อน), Wizard (พ่อมด) และ Valkyrie (นางปีศาจ) แต่บางครั้งอาจจะเลือกเล่นคลาสที่ยากยิ่งขึ้น เช่น Archeologist (นักโบราณคดี), Tourist (นักท่องเที่ยว) หรือ Caveman (มนุษย์ถ้ำ)
เริ่มแรกตัวละครของเราจะมีสัตว์เลี้ยง 1 ตัว ส่วนใหญ่จะเป็นหมาหรือแมว แต่ถ้าเลือกเล่นเป็นอัศวินจะได้เป็นม้า เราจะตั้งชื่อสัตว์เลี้ยงว่าอะไรก็ได้ และต้องคอยดูแลมันเพื่อให้มันเชื่อง หากสัตว์เลี้ยงของเราตายโดยที่เราเจตนาฆ่ามัน (โดยตรงหรือโดยอ้อม) พระเจ้าที่เรานับถือจะโกรธและไม่พอใจ
NetHack เป็นเกมที่ผู้เล่นตายได้ง่ายมาก จึงทำให้สามารถเล่นได้ใหม่อยู่เรื่อย ๆ โดยลักษณะของดันเจี้ยนจะเปลี่ยนไปทุกครั้ง ผู้เล่นใหม่มักจะลงไปในดันเจี้ยนได้ไม่เกินชั้น 10 แล้วตายอยู่เสมอ ในนิวส์กรุ๊ปของ NetHack เรียกการตายในเกมบ่อย ๆ นี้ว่า (YAAD หรือ YASD ย่อมาจาก Yet Another Annoying Death หรือ Yet Another Stupid Death — ตายอยู่ได้ หรือ ตายโง่ ๆ อีกแล้ว)
เมื่อเราเล่นเกมนี้ไปได้สักพัก (หนึ่งเดือนขึ้นไป) จะเริ่มรู้ว่า NetHack มีความซับซ้อนสูงมาก เราแทบจะนำเอาไอเทมชนิดใดไปใช้ร่วมไอเทมอีกชนิดก็ได้ จนกล่าวได้ว่า "DevTeam คิดทุกอย่างไว้แล้ว"

สปอยเลอร์

เกมนี้มีสปอยเลอร์มากกว่าพันหน้า ผู้เล่นโดยส่วนใหญ่มักจะเคยอ่านสปอยเลอร์อย่างน้อย 1 ครั้ง เพราะตัวเกมส์มีระดับความยากมากที่จะเล่นเกมนี้จนจบ โดยไม่อ่านสปอยเลอร์เลยแม้แต่ครั้งเดียว

ตัวบ่งบอกวัฒนธรรม

เนื่องจาก NetHack มีการพัฒนาและมีกลุ่มคนที่ชอบเล่นมาอย่างยาวนาน และเป็นเกมที่นิยมในหมู่แฮคเกอร์สมัยก่อน จึงถือว่าผู้ที่เล่น NetHack อาจจะเป็นคนที่อยู่ในวงการคอมพิวเตอร์มานาน
บีเอ็นเคโฟร์ตีเอต: เกิร์ลดอนต์คราย

งานสร้าง

ทางบีเอ็นเคโฟรตีเอต ออฟฟิศ ได้ติดต่อวิชัย มาตกุล ครีเอทีฟโปรดิวเซอร์ของบริษัทแซลมอนเฮ้าส์ เพื่อสร้างหนังสารคดีเกี่ยวกับวงนี้ เนื่องในโอกาสครบรอบหนึ่งปีของวงหลังจากเปิดตัวไปในปี 2560 ด้วยทางบริษัทที่ไม่เคยสร้างภาพยนตร์ขนาดยาวมาก่อน วิชัยจึงติดต่อนวพลให้มากำกับ
นวพลได้เข้าไปติดตามเมมเบอร์ทุกคนเป็นเวลาถึงสี่เดือนด้วยกัน โดยตามถ่ายฟุตเทจของเมมเบอร์ทั้งหมดเท่าที่จะถ่ายได้ ส่วนการสัมภาษณ์เมมเบอร์ นวพลได้ดำเนินการในช่วงเดือนสุดท้าย โดยใช้วิธีถ่ายทำแบบเดียวกันกับภาพยนตร์เรื่องเดอะมาสเตอร์ และคำถามที่ใช้สัมภาษณ์เป็นคำถามง่าย ๆ และตรงไปตรงมาอีกด้วย
หลังจากเสร็จสิ้นการถ่ายทำ นวพลตัดต่อภาพยนตร์ทั้งหมดด้วยตัวเอง โดยใช้เวลา 2 เดือน เพื่อคัดเลือกเนื้อหาและประเด็นที่เหมาะสมสำหรับหนังให้ได้มากที่สุด และได้เปิดเผยข้อมูลทางทวิตเตอร์ของเขาว่าจีดีเอช ห้าห้าเก้าเป็นผู้จัดจำหน่ายภาพยนตร์เรื่องนี้

โรงภาพยนตร์

ภาพยนตร์เรื่องนี้ได้ฉายในรอบปฐมทัศน์ที่พารากอนซีนีเพล็กซ์ ณ ศูนย์การค้าสยามพารากอน ในวันที่ 14 สิงหาคม พ.ศ. 2561 และเข้าฉายอย่างเป็นทางการในวันที่ 16 สิงหาคมในปีเดียวกัน โดยตัวภาพยนตร์ทำรายได้เปิดตัวในวันแรกไปได้ 3.7 ล้านบาท และทำรายได้ภายใน 4 วันไป 10.5 ล้านบาท  ก่อนปิดโปรแกรมการฉายด้วยรายได้ทั้งหมด 13.35 ล้านบาท

โฮมมีเดีย

เน็ตฟลิกซ์ได้ลิขสิทธิ์ภาพยนตร์เผยแพร่ในวันที่ 1 มีนาคม พ.ศ. 2562 ส่วนแผ่นดีวีดีที่ผลิตโดย แซลมอน เฮ้าส์ เปิดให้พรีออเดอร์ที่แฟนเพจ Pre-DVD girls dont cry

ภาคต่อ

สำหรับสารคดีภาคต่อ นวพลจะไม่ได้กลับมารับหน้าที่ผู้กำกับ แต่จะเป็นโดนัท-มนัสนันท์ พันเลิศวงศ์สกุล มารับหน้าที่แทน โดยภาพยนตร์เรื่องดังกล่าวมีชื่อทางการว่า BNK48 : REAL ME และจะแสดงนำโดยเมมเบอร์ทั้งสองรุ่น วางกำหนดฉายในโรงภาพยนตร์ในเดือน กันยายน พ.ศ. 2562
เอกธำมรงค์

แหวนเอกธำมรงค์ (อังกฤษ: The One Ring) หรือชื่ออื่นๆ ว่า แหวนเอก แหวนประมุข แหวนแห่งอำนาจ หรือ ยมทูตแห่งอิซิลดูร์ เป็นแหวนวิเศษในจินตนาการจากนิยายไตรภาค เดอะลอร์ดออฟเดอะริงส์ ของ เจ. อาร์. อาร์. โทลคีน ซึ่งเป็นนิยายที่เล่าเรื่องราวของภารกิจการทำลายแหวนวิเศษวงนี้
ผู้สร้างแหวนนี้คือ เซารอน ผู้เป็นจอมมาร สร้างขึ้นในยุคที่สอง โดยใส่พลังของตัวเองลงไปด้วย แหวนจะคอยทดสอบจิตใจทุกคนที่มันเห็น ผู้ที่ชนะใจตัวเองไม่ได้แหวนจะนำไปสู่ความตาย และทำให้คนดีอ่อนแอ แต่หากเป็นกลางจะเปลี่ยนเป็นปีศาจชั่วคราวแล้วกลับเป็นปกติก็จะมีอำนาจต้านแหวนได้ เนื่องจากเป็นแหวนที่มีอำนาจมากที่สุดในแหวนแห่งอำนาจ หลังจากสงครามที่เซารอนพ่ายแพ้ครั้งแรก แหวนตกไปอยู่ในมือของอิซิลดูร์, กอลลัม, บิลโบ แบ๊กกิ้นส์ ก่อนที่โฟรโด แบ๊กกิ้นส์ ผู้ถือแหวนคนสุดท้ายจะนำแหวนไปทำลายที่ภูเขามรณะ(แต่แท้จริงๆแล้วแซมไวส์ แกมจีเป็นผู้ถือแหวนคนสุดท้ายแต่อยู่ในระยะสั้นที่สุด เพราะหลังจากที่เข้าใจผิดว่าโฟรโดถูกแมงมุมยักษ์ชีล็อบฆ่าตาย แซมได้เอาแหวนเอกไปเพื่อไม่ให้ตกอยู่ในเงื้อมมือของเซารอน ต่อมาเมื่อช่วยโฟรโดแล้วก็เอาแหวนเอกมาคืนให้แก่โฟรโดตามเดิม)
โรงพยาบาลศูนย์การแพทย์มหาวิทยาลัยแม่ฟ้าหลวง

ประวัติ

โรงพยาบาลศูนย์การแพทย์มหาวิทยาลัยแม่ฟ้าหลวงเป็นโรงพยาบาลมหาวิทยาลัย ในสังกัดมหาวิทยาลัยแม่ฟ้าหลวง จัดตั้งเพื่อเป็นศูนย์กลางของการศึกษาและวิจัยเพื่อความเป็นเลิศทางด้านการแพทย์วิทยาศาสตร์สุขภาพครบทุกด้าน และเป็นโรงเรียนแพทย์แห่งใหม่ของประเทศ ตั้งอยู่ในภาคเหนือตอนบน บนพื้นที่ 135 ไร่
เมื่อเดือน ตุลาคม พ.ศ. 2561 โรงพยาบาลศูนย์การแพทย์มหาวิทยาลัยแม่ฟ้าหลวง เตรียมเปิดรับผู้ป่วยที่เป็นผู้ป่วยนอก และผู้ป่วยในจำนวนหนึ่ง เพื่อเป็นการทดสอบระบบการบริหารจัดการ การให้การรักษาพยาบาล และการบริการต่าง ๆ ซึ่งหลังจากนั้นจะขยายขอบเขตการบริการในเดือนกุมภาพันธ์ พ.ศ. 2562 ซึ่งจะสามารถรับผู้ป่วยนอกได้ 400 คนต่อวัน และผู้ป่วยใน จำนวน  60 เตียง ในเบื้องต้น ทั้งนี้คาดว่าการเปิดดำเนินการเต็มรูปแบบ 400 เตียงนั้นจะกระทำได้สมบูรณ์ในปลายปี พ.ศ. 2563 
เมื่อวันที่ 5 ธันวาคม 2561 เป็นต้นไป ได้เปิดบริการให้แก่ประชาชนทั่วไป เพื่อให้บริการทางการแพทย์เบื้องต้นโดยให้บริการห้องฉุกเฉิน การตรวจผู้ป่วยนอก และหอผู้ป่วยใน ในโรคอายุรกรรมทั่วไป ทั้งนี้จะมีแพทย์เฉพาะทางบางสาขาตรวจรักษาทั้งผู้ป่วยนอก ผู้ป่วยใน และเริ่มทำหัตถการรักษาผู้ป่วยได้ สำหรับผู้ป่วยหนักและผู้ป่วยผ่าตัดจะดำเนินการในระยะต่อไป โดยประชาชนทั่วไปสามารถเข้ารับบริการในฐานะหน่วยงานของรัฐ 
เมื่อวันที่ 12 กุมภาพันธ์ 2562 ในช่วงบ่าย สมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินเป็นองค์ประธานทำพิธีเปิดอย่างเป็นทางการ ‘โรงพยาบาลศูนย์การแพทย์มหาวิทยาลัยแม่ฟ้าหลวง’ ที่ศูนย์การแพทย์มหาวิทยาลัยแม่ฟ้าหลวง ตำบลนางแล อำเภอเมืองเชียงราย จังหวัดเชียงราย ทรงกดปุ่มไฟฟ้าเปิดแพรคลุมป้ายชื่อ ‘โรงพยาบาลศูนย์การแพทย์มหาวิทยาลัยแม่ฟ้าหลวง’ และทรงปลูกต้นจามจุรี จำนวน 1 ต้น โดยเป็นต้นจามจุรีอันเป็นหน่อเนื้อเดียวกันกับต้นจามจุรีที่พระบาทสมเด็จพระปรมินทรมหาภูมิพลอดุลยเดชบรมนาถบพิตร ทรงปลูกที่จุฬาลงกรณ์มหาวิทยาลัย 
 ทั้งนี้ โรงพยาบาลศูนย์การแพทย์มหาวิทยาลัยแม่ฟ้าหลวง เป็นโรงพยาบาลขนาด 400 เตียง เป็นอาคารสูง 15 ชั้น มีพื้นที่ใช้สอย 100,000 ตารางเมตร เริ่มก่อสร้างเมื่อเดือนตุลาคม 2557 ด้วยเงินงบประมาณประมาณ 2,800 ล้านบาท การก่อสร้างแล้วเสร็จในเดือนสิงหาคม 2561 พร้อมเปิดให้บริการรักษาเบื้องต้นเมื่อวันที่ 5 ธันวาคม 2561 เพื่อให้บริการแก่ประชาชนในพื้นที่และใกล้เคียง ก่อนจะขยายไปสู่การรักษาระดับสูงต่อไป โดยโรงพยาบาลศูนย์การแพทย์มหาวิทยาลัยแม่ฟ้าหลวง เป็นส่วนหนึ่งของสำนักวิชาแพทยศาสตร์ ที่ใช้ทั้งการเรียนการสอนของนักศึกษาแพทยศาสตร์ และตรวจรักษาผู้ป่วยทั่วไปในทุกโรค โดยมีเป้าหมายเป็นศูนย์กลางการให้บริการทางการแพทย์และสาธารณสุขแห่งอนุภูมิภาคลุ่มแม่น้ำโขง
ปิยะพร ศักดิ์เกษม

การศึกษา

ระดับประถมศึกษา ร.ร.อนุบาลชลบุรี 
ระดับมัธยมศึกษา ร.ร.เมรี่อิมมาคุเลตคอนแวนต์ และร.ร.เซนต์โยเซฟคอนแวนต์ 
ปริญญาตรี คณะครุศาสตร์ เอกวิชาศิลปศึกษา จุฬาลงกรณ์มหาวิทยาลัย

การทำงาน

เคยรับราชการสังกัดกรมสามัญศึกษากระทรวงศึกษาธิการ นาน 25 ปี ก่อนลาออก ปัจจุบันเป็นนักเขียนอิสระ

ผลงานรวมเล่ม

พ.ศ. 2534   ตะวันทอแสง
พ.ศ. 2535   ระบำดาว
พ.ศ. 2536   ทรายสีเพลิง
พ.ศ. 2536   แสงตะวันในสายหมอก
พ.ศ. 2537   ดอกไม้ในป่าหนาว
พ.ศ. 2537   ใต้ร่มไม้เลื้อย
พ.ศ. 2538   กิ่งไผ่-ใบรัก
พ.ศ. 2539   เรือนศิรา
พ.ศ. 2539   สุดสมรภูมิ
พ.ศ. 2540   รากนครา
พ.ศ. 2541   ทางสายธาร
พ.ศ. 2542   ใต้เงาตะวัน
พ.ศ. 2543   ในบ่วงมนตรา
พ.ศ. 2544   บัลลังก์แสงเดือน
พ.ศ. 2545   ลับแลลายเมฆ
พ.ศ. 2546   บ้านร้อยดอกไม้
พ.ศ. 2548   ในวารวัน
พ.ศ. 2549   วาวพลอย
พ.ศ. 2550   สะพานแสงคำ 
พ.ศ. 2550   ตะวันเบิกฟ้า
พ.ศ. 2552   แด่ดวงดาวในดวงใจ
พ.ศ. 2552   น้ำเพชร
พ.ศ. 2554   ลำนำในลมหนาว
พ.ศ. 2555   ขอบฟ้าราตรี
พ.ศ. 2556   ดั่งลมหวน
พ.ศ. 2558 เพลงพระพรหม
พ.ศ. 2561 ปลิวลมลวง
พ.ศ. 2562 ดวงใจระบายสี
แอนดรอมิดา

แอนดรอมิดา (อังกฤษ: Andromeda) เป็นนางในตำนานเทพปกรณัมกรีกผู้ซึ่งถูกตรึงโซ่ไว้กับหินเพื่อเป็นเครื่องสังเวยแก่สัตว์ประหลาดแห่งท้องทะเลและได้รับการช่วยเหลือโดยวีรบุรุษเพอร์ซิอัส (Perseus) ผู้ซึ่งนางได้สมรสด้วยในภายหลัง
ตามตำนานของกรีกนั้นเจ้าหญิงแอนดรอมิดาเป็นธิดาของกษัตริย์ซีฟิอัส (Cepheus) กับราชินีแคสซิโอเปีย (Cassiopeia) แห่งอาณาจักรเอธิโอเปีย (ในตำนาน) เพราะมีพระราชชนนีเป็นคนคุยโวมาก เทพเจ้าแห่งท้องทะเลจึงส่งสัตว์มหายักษ์ ซีตัส (Sea Monster, Cetus) อสุรกายผู้มีร่างน่าเกลียดมาบันดาลคลื่นลม พายุกระหน่ำน้ำท่วมกรุงเอธิโอเปียอย่างหนักหน่วง วิธีเดียวที่จะแก้วิกฤตการณ์นี้ได้ คือ กษัตริย์ซีฟีอัสต้องเสียดวงใจอันเป็นที่รักยิ่งคือราชธิดา ส่งไปสังเวยสัตว์มหายักษ์ซีตัส เพื่อความผาสุกของประชากร กษัตริย์ซีฟีอัสจึงตัดใจเอาราชธิดาไปผูกติดไว้ที่ก้อนหินชายทะเลให้ซีตัสจัดการตามต้องการ
เจ้าหญิงแอนดรอมิดาถูกล่ามโซ่ไว้เพื่อรอเป็นอาหารของปิศาจในทะเล และเธอก็ได้รับความช่วยเหลือจากเพอร์ซิอัส (วีรบุรุษผู้เพิ่งกลับจากการพิชิตกอร์กอน - ปิศาจเมดูซา) 
ซึ่งต่อมาเจ้าหญิงแอนดรอมิดาได้แต่งงานกับเพอร์ซิอัส มีลูกด้วยกัน 7 คน (ชาย 6 หญิง 1) บุตรชายคนหนึ่งชื่อเพอร์ซีส (Perses) ซึ่งตามตำนานเล่าว่าเป็นบรรพบุรุษของชาวเปอร์เซีย
โรงพยาบาลอุตรดิตถ์

ประวัติ

โรงพยาบาลอุตรดิตถ์  เปิดทำการอย่างเป็นทางการเมื่อ 12 เมษายน พ.ศ. 2494  โดยมีเนื้อที่รวมทั้งสิ้นในปัจจุบันจำนวน 46 ไร่ 1 งาน 99 ตารางวา ตั้งอยู่เขตภาคเหนือตอนล่าง ในอำเภอเมืองอุตรดิตถ์ จังหวัดอุตรดิตถ์  โรงพยาบาลอุตรดิตถ์ถือเป็นโรงพยาบาลศูนย์แห่งที่ 2 ในเขตกลุ่มจังหวัดภาคเหนือตอนล่าง และเป็นโรงพยาบาลประจำภูมิภาคที่มีขีดความสามารถระดับตติยภูมิ (Tertiary Care)    ในปัจจุบันได้เปิดทำการสาขานอกโรงพยาบาล 1 แห่ง คือ โรงพยาบาลอุตรดิตถ์ สาขา 1 บริเวณทางหลวงหมายเลข 1045(ถนนย่านศิลาอาสน์)  เปิดศูนย์สุขภาพชุมชนโรงพยาบาลอุตรดิตถ์ 1 แห่งที่ ถนนสำราญรื่นใกล้กับวัดท้ายตลาด  และได้มีการก่อสร้างตึกอุบัติเหตุ-ฉุกเฉินขึ้นใหม่แล้วเสร็จในปีพ.ศ. 2555 มีผลทำให้โรงพยาบาลฯมีจำนวนเตียงผู้ป่วยเพิ่มจากเดิม 500 เตียงเป็น 647 เตียง
นอกจากนี้โรงพยาบาลอุตรดิตถ์ได้ร่วมผลิตแพทย์กับคณะแพทยศาสตร์ มหาวิทยาลัยนเรศวร  โดยจัดตั้งหน่วยงานศูนย์แพทยศาสตรศึกษาชั้นคลินิก โรงพยาบาลอุตรดิตถ์ และเป็นสถาบันร่วมผลิตแพทย์แห่งคณะแพทยศาสตร์ มหาวิทยาลัยนเรศวร โดยก่อตั้งเมื่อ พ.ศ. 2541 โดยจัดการเรียนการสอนให้แก่นิสิตแพทย์ในระดับชั้นคลินิก (ชั้นปี 4 - 6) ในหลักสูตรแพทยศาสตรบัณฑิต มหาวิทยาลัยนเรศวร รวมปีละประมาณ 30 คน ตามโครงการร่วมผลิตแพทย์เพิ่มเพื่อชาวชนบทของสำนักงานบริหารโครงการร่วมผลิตแพทย์เพิ่มเพื่อชาวชนบท กระทรวงสาธารณสุข
ของขวัญจากก้อนดิน

การพัฒนาเผยแพร่

ต่อมาในปี 2557 บริษัท จีเอ็มเอ็ม แกรมมี่ จำกัด (มหาชน) และกระทรวงวัฒนธรรม ได้ร่วมกันทำกิจกรรมเพื่อ เฉลิมพระเกียรติเนื่องในโอกาสมหามงคลเฉลิมพระชนมพรรษา 87 พรรษา 5 ธันวาคม 2557 โดยคัดเลือกบทเพลง 4 บทเพลง หนึ่งในนั้นคือเพลง "ของขวัญจากก้อนดิน" นำมาบันทึกเสียงใน "โครงการเพลงรักชาติร่วมสมัย" ชุด "รัก...พ่อ" บทเพลงเทิดพระเกียรติฯ เพื่อถวายการแสดงออกถึงความจงรักภักดี และสำนึกในพระมหากรุณาธิคุณอันยิ่งใหญ่ที่ทรงบำเพ็ญพระราชกรณียกิจนานับการ เพื่อประโยชน์สุขของประเทศชาติและประชาชนชาวไทย รวมทั้งเป็นการเทิดพระเกียรติพระบาทสมเด็จพระเจ้าอยู่หัว และมีการจัดทำมิวสิควิดีโอเพลง ของขวัญจากก้อนดิน เวอร์ชันพิเศษขึ้น โดยสามารถดาวน์โหลดบทเพลงต่าง ๆ ได้ทางเว็บไซต์ของกระทรวงวัฒนธรรม นอกจากนั้นมีการแจกซีดีเพลงชุดรัก...พ่อให้ประชาชน  ณ บริเวณท้องสนามหลวง จำนวนวันละ 2,000 ชุด

กิจกรรมเพื่อการกุศล

บทเพลงของขวัญจากก้อนดิน ได้ถูกคัดเลือกให้นำไปขับร้อง โดยธงไชย แมคอินไตย์ ในกิจกรรมการกุศลที่สำคัญ อาทิเช่น
19-20 กรกฎาคม 2550 กาชาดคอนเสิร์ตเฉลิมพระเกียรติพระบาทสมเด็จพระปรมินทรมหาภูมิพลอดุลยเดชเนื่องในโอกาสมหามงคลเฉลิมพระชนมพรรษา 80 พรรษา 5 ธันวาคม 2550 จัดขึ้น ณ ศูนย์วัฒนธรรมแห่งประเทศไทย จัดโดยสภากาชาดไทย ร่วมกับ กองทัพเรือ
28-29 มิถุนายน 2559 กาชาดคอนเสิร์ตเฉลิมพระเกียรติ ครั้งที่ 43 เฉลิมพระเกียรติพระบาทสมเด็จพระเจ้าอยู่หัว รัชกาลที่๙ เนื่องในโอกาสมหามงคลเสด็จเถลิงถวัลยราชสมบัติครบ 70 ปี 9 มิถุนายน 2559 และเฉลิมพระเกียรติสมเด็จพระนางเจ้าฯ พระบรมราชินีนาถ ในรัชกาลที่ ๙ เนื่องในโอกาสมหามงคลเฉลิมพระชนมพรรษา 7 รอบ 12 สิงหาคม 2559 จัดขึ้น ณ ศูนย์วัฒนธรรมแห่งประเทศไทย จัดโดยสภากาชาดไทย ร่วมกับกองทัพเรือ
ฟุตบอลโลก 2018 รอบคัดเลือก โซนยุโรป

รอบสอง

แปดทีมรองชนะเลิศกลุ่มที่ดีที่สุดจะเข้าแข่งขันรอบที่สอง, โดยที่พวกเขาจะถูกจับคู่อยู่ในโปรแกรมการแข่งขันสี่คู่ระบบสองนัด (เหย้าและเยือน).
การจับสลากประกบคู่สำหรับรอบสอง (เพลย์ออฟ) จะจัดขึ้นในวันที่ 17 ตุลาคม พ.ศ. 2560, 14:00 CEST (UTC+2), ที่สำนักงานใหญ่ฟีฟ่าใน ซูริค, ประเทศสวิตเซอร์แลนด์. แปดทีมจะถูกจัดเป็นทีมวางโดย อันดับโลกฟีฟ่า ได้เผยแพร่เมื่อวันที่ 16 ตุลาคม พ.ศ. 2560, กับสี่ทีมบนในโถที่ 1, และสี่ทีมที่เหลืออยู่ในโถที่ 2. ทีมที่มาจากโถที่ 1 ลงเล่นทีมที่มาจากโถที่ 2 บนโครงสร้างเหย้าและเยือน, กับคำสั่งของเลกขึ้นอยู่กับการจับสลาก.
หลังจากรอบแรก (รอบแบ่งกลุ่ม) เป็นอันเสร็จสิ้น. นัดแรกจะลงเล่นในวันที่ 9–11 พฤศจิกายน, และนัดที่สองจะลงเล่นในวันที่ 12–14 พฤศจิกายน พ.ศ. 2560. ผู้ชนะของแต่ละคู่จะได้ผ่านเข้ารอบสำหรับฟุตบอลโลก.
เอ็กซ์สเกป (อัลบั้ม)

เบื้องหลัง

ในวันที่ 31 มีนาคม 2014 ได้ประกาศอย่างเป็นทางการว่าจะจำหน่ายเพลงไว้ 8 เพลง ในชื่อเพลง "Xscape" นั้นบันทึกเสียงไว้ในปี ค.ศ. 2001 สำหรับอัลบั้ม Invincible แต่สุดท้ายถูกตัดออก

การผลิตและซิงเกิล

ในเดือนกุมภาพันธ์ ค.ศ. 2014 โซนี และทรัพย์ของแจ็คสันประกาศความร่วมมือกับ โซนีโมบายที่เห็นการเปิดตัวในโฆษณาผสมผสานเวอร์ชันใหม่ของเพลง "Slave to the Rhythm" ซึ่งได้รับการยืนยันว่าเป็นหนึ่งในอัลบั้มเพลง โฆษณาเชิงพาณิชย์สำหรับโทรศัพท์มือถือโซนี่ เอ็กซ์พีเรียแซด2 ของโซนี่ โมบายล์ อัลบั้มที่ได้รับการออกอากาศในสื่อในสหราชอาณาจักรในชั้นใต้ดินของโรงแรมไนท์สบริดจ์ ในวันที่ 31 มีนาคม ค.ศ. 2014 ผู้สื่อข่าวได้รับอนุญาตให้ได้ยินเสียงอัลบั้มเมื่อไม่มีอุปกรณ์อิเล็กทรอนิกส์ใด ๆ และชื่อเพลงที่ถูกเก็บเป็นความลับ ผู้สื่อข่าวบันเทิงสำหรับบางสื่อในสหราชอาณาจักร อาทิเช่น Sky News, London Evening Standard, The Daily Telegraph, Mixmag, The Guardian และ Digital Spy ได้รับเชิญด้วย
ในวันที่ 30 เมษายน ได้มีการเปิดเผยว่า "Love Never Felt So Good" ได้รับการเปิดเผยในรางวัลเพลง iHeartRadio ในวันที่ 1 พฤษภาคม เป็นซิงเกิลอัลบั้มแรก การใส่คำโดยทิมบาแลนด์ นั้นแนะนำว่า "Chicago" จะได้รับการเปิดตัวครั้งแรกในส่วนที่เหลือ ก็ร่วมที่เขียนโดย นักร้อง นักแต่งเพลงชาวแคนาดา พอล แองคา และ features จัสติน ทิมเบอร์เลก "Love Never Felt So Good" ถูกบันทึกไว้ก่อนหน้านี้โดยนักเอ็นเตอร์เทนเนอร์ชาวอเมริกัน จอห์นนี มาติส ดิจิตอลดาวน์โหลดสำหรับซิงเกิลก็มีอยู่ในไอทูนส์ ที่ 0:01 EDT ในวันที่ 2 พฤษภาคม ค.ศ. 2014 สำหรับเวอร์ชันอัลบั้ม และร้องคู่โดย จัสติน ทิมเบอร์เลก วันที่เปิดตัวของซิงเกิลไปยังสถานีวิทยุในเมืองยืนยันในวันที่ 6 พฤษภาคม ค.ศ. 2014 ในวันที่ 4 พฤษภาคม เพลง "Chicago" กลายเป็นที่สามารถใช้ได้กับลูกค้า Music Unlimited ตามมาด้วย "Loving You", "A Place With No Name", "Slave to the Rhythm", และ "Do You Know Where Your Children Are" ในวันที่ประสบความสำเร็จ
ประเทศโตโก

ศาสนา

ประชากรโตโกนับถือศาสนาคริสต์ 29% นับถือศาสนาอิสลาม 20%
ที่เหลือนับถือผีและความเชื่อดั้งเดิมรวมถึงคนที่ไม่มีศาสนา
กลยุทธ์ดูไฟชายฝั่ง

ตัวอย่างกลยุทธ์

เมื่อคราวที่อ้วนเสี้ยวถึงแก่ความตาย อ้วนซงผู้เป็นน้องได้ขึ้นครองกิจิ๋วแทน ทำให้อ้วนถำบุตรชายคนโตของอ้วนเสี้ยวไม่พอใจและคิดแย่งชิงอำนาจจากอ้วนซง อ้วนถำ อ้วนฮีและโกกันที่ต่างไม่พอใจอ้วนซงที่ได้ครองกิจิ๋วต่อจากอ้วนเสี้ยว ต่างคิดจะแย่งชิงอำนาจมาเป็นของตน เกิดความวุ่นวายปั่นปวนในกิจิ๋ว โจโฉทราบข่าวการผลัดเปลี่ยนเจ้าเมืองกิจิ๋วจึงนำกำลังทหารมาเพื่อปราบและยึดกิจิ๋วเป็นของตน อ้วนถำ อ้วนซ้ง อ้วนฮีและโกกันที่แย่งชิงอำนาจซึ่งกันและกันเห็นภัยจวนตัวจึงหันหน้าเข้าหากันและช่วยกันจัดทัพเตรียมรับมือโจโฉ
โจโฉนำกำลังทหารเตรียมบุกเข้ายึดกิจิ๋ว โดยแบ่งกองกำลังทหารออกเป็นสี่ค่ายและบุกเข้ายึดกิจิ๋วพร้อมกัน ทำให้อ้วนถำ อ้วนซ้ง อ้วนฮีและโกกันสู้ไม่ได้ ถูกตีแตกถอยร่นเข้าเมืองไป โจโฉเห็นทัพของอ้วนถำแตกพ่ายก็คิดตามติดจะตีซ้ำให้สิ้นซาก แต่กุยแกที่ปรึกษาของโจโฉห้ามปรามและแย้งว่า "หากยกตามไปตี บุตรอ้วนเสี้ยวทั้งสามจะสมัครสามัคคีกัน ควรที่จะกลับเมืองรอดูให้บุตรทั้งสามแก่งแย่งชิงเมืองกันเอง จึงจะรบได้โดยง่าย" ซึ่งเมื่อโจโฉคิดตามคำแนะนำของกุยแกก็เห็นด้วย จึงนำทัพกลับวุยก๊ก
ภายหลังเหตุการณ์ในกิจิ๋วเป็นดั่งที่กุยแกคาดการณ์ไว้ อ้วนถำและอ้วนซงเกิดการแย่งชิงอำนาจและทำสงครามกันเอง อ้วนถำสู้อ้วนซงไม่ได้ก็หลบหนีไปสวามิภักดิ์ต่อโจโฉ โจโฉเห็นทีจะตีได้กิจิ๋วจึงนำกำลังทหารยกทัพขึ้นเหนือไปล้อมค่ายของอ้วนซงและตีค่ายแตก ยึดได้กิจิ๋วมาเป็นของตนได้โดยง่าย อ้วนถำที่แปรพักตร์ไปอยู่กับโจโฉถูกโจหองแทงตกม้าตายในสนามรบ โจโฉเห็นอ้วนซง อ้วนฮีที่ถูกตีแตกกระจายและหลบหนีไปก็คิดตามไปตีซ้ำ แต่กุยแกในขณะนั้นเกิดป่วยหนักและได้แต่งหนังสือเสนอไม่ให้โจโฉยกทัพตามไป อ้วนซงและอ้วนฮีจึงหลบหนีไปอยู่กับกองซุนของ
กองซุนของนั้นมีความระแวงอ้วนซงและอ้วนฮีอยู่ก่อนแล้ว เมื่อเห็นคนทั้งสองมาขอสวามิภักดิ์ก็เกรงว่าโจโฉจะยกทัพตามมา แต่เมื่อเห็นว่าทัพโจโฉไม่ได้ตามมาก็สั่งประหารอ้วนซงและอ้วนฮีพร้อมกับส่งมอบศีรษะคนทั้งสองไปให้แก่โจโฉเพื่อหวังความดีความชอบ โจโฉจึงนำกำลังทหารเข้าปราบหัวเมืองทางฝ่ายตะวันออกได้อย่างราบคาบ กลยุทธ์ดูไฟชายฝั่งหรือเก๋ออั้นกวนหว่อของกุยแก ก็ประสบความสำเร็จในการให้โจโฉฉวยจังหวะที่อ้วนถำ อ้วนซง อ้วยฮีและโกกันเกิดการแตกแยกกันเองเพราะอำนาจ บุกเข้ายึดกิจิ๋วมาเป็นของตนได้อย่างงดงาม
อาลบี

การปกครอง

เมืองอาลบีเป็นศูนย์กลางการปกครอง (Chef-lieu) ประกอบด้วยตำบล (Canton) ทั้งหมด 6 ตำบล แบ่งย่อยออกเป็นเทศบาลรวมทั้งสิ้น 18 เทศบาล (Commune)

ประวัติ

ได้มีการค้นพบหลักฐานการตั้งรกรากของมนุษย์สมัยยุคสำริด (ประมาณ 3,000-600 ปีก่อนคริสตกาล) และหลังจากชัยชนะของชาวโรมันต่อชาวกอลในปี 51 ก่อนคริสตกาล เมืองได้ถูกเรียกว่า Civitas Albigensium การขุดค้นทางโบราณคดีไม่พบหลักฐานสมัยโรมันเก่า จึงสันนิษฐานได้ว่าอาลบีจัดเป็นเมืองในยุคโรมันสมัยใหม่
ในปีค.ศ. 1040 ได้มีการขยายตัวเมือง และมีการสร้างสะพาน (สะพานเก่า หรือ Pont Vieux) มีการขยายเมืองใหม่ เนื่องจากการค้าขายระหว่างเมืองทำให้อาลบีเริ่มมีความมั่งคั่งทางเศรษฐกิจ อีกทั้งยังมีการเรียกเก็บค่าผ่านทางจากใช้สะพานอีกด้วย
ในปี.ศ. 1208 พระสันตะปาปาและกษัตริย์แห่งฝรั่งเศสได้ร่วมมือกันทำสงครามกับพวกนอกรีต แคทาร์ พื้นที่แถบนั้นประสบความยากลำบากจากสงครามจนต้องถูกผนวกเป็นเมืองขึ้นต่อกษัตริย์ฝรั่งเศส
หลังจากสงครามเสร็จสิ้นลงราวปลายคริสต์ศตวรรษที่ 13 พระสังฆราชแบร์นาร์ เดอ กัสตาแน ได้สร้างพระราชวังเสร็จ โดยมีลักษณะเป็นป้อมปราการ โดยต่อมาเขาได้สั่งให้มีการสร้างมหาวิหารนักบุญเซซีลีอาตั้งแต่ปีค.ศ. 1282 ในขณะนั้นเป็นยุคที่รุ่งเรืองทางการค้า จากการปลูกต้นคราม พืชที่ใช้สำหรับการย้อมผ้า เพื่อการค้า โดยมีประจักษ์พยานจากความร่ำรวยได้จากบ้านเรือนที่ตกแต่งแบบเรอแนซ็องส์ อาลบีก็ได้เก็บรักษามรดกความสวยงามทางสถาปัตยกรรมตั้งแต่สมัยโบราณมาจนถึงทุกวันนี้

แหล่งท่องเที่ยวสำคัญ

อาลบีเริ่มต้นจากส่วนของมหาวิหารและอาคารพิธีต่าง ๆ อาณาเขตนี้กินพื้นที่กว่า 63 เฮกตาร์ โดยอาคารต่างๆมีลักษณะเด่นคืออิฐสีแดงแบบล็องก์ด็อก อันเป็นสัญลักษณ์ของเมืองอาลบี ตูลูซ และมงโตบ็อง
มหาวิหารอาลบีถือเป็นงานสถาปัตยกรรมกอทิกชั้นเลิศ สร้างราวคริสต์ศตวรรษที่ 13 ถึง 15 โดยมีลักษณะที่โดดเด่นทางการออกแบบอย่างตรงกันข้าม โดยเฉพาะภายนอกที่เป็นป้อมปราการอย่างแข็งแรง และงานตกแต่งภายในอย่างวิจิตรพิสดาร สร้างเพื่อเป็นอนุสรณ์แก่ความศรัทธาในคริสต์ศาสนาภายหลังจากการสงครามกับพวกนอกรีตแคทาร์ ตัววิหารขนาดใหญ่นี้สร้างจากอิฐซึ่งได้ทนทานมานับศตวรรษ ประกอบด้วย ประตูทางเข้า Dominique de Florence หอระฆังสูง 78 เมตร เบญจาคริสต์ที่ตั้งอยู่บริเวณทางเข้า (สร้างราวปี ค.ศ. 1515-1540) ฉากกางเขน เป็นฉากแกะบนหินในแบบกอธิกช่วงปลาย ที่มีผลงานรูปสลักของศิลปินชาวเบอร์กันดีกว่า 200 รูป
อีกหนึ่งสิ่งก่อสร้างที่สำคัญ ที่มาอายุมากกว่าพระราชวังพระสันตะปาปาแห่งอาวีญง คือพระราชวังพระสังฆราช (Palais de la Berbie) ซึ่งในปัจจุบันเป็นพิพิธภัณฑ์ตูลูซ-โลแทร็ก (Musée Toulouse-Lautrec) ซึ่งเป็นปราสาทที่เก่าแก่และสมบูรณ์ที่สุดในประเทศฝรั่งเศส พระราชวังแห่งนี้สร้างเสร็จราวช่วงปลายคริสต์ศตวรรษที่ 13 โดยชื่อเรียกมาจากภาษาอ็อกซิตัน ว่า บิสเบีย (Bisbia) มีความหมายว่า พระสังฆราช
สะพานเก่า (Pont Vieux) ซึ่งยังใช้มาถึงปัจจุบันมีอายุเกือบหนึ่งพันปี โดยแรกสร้างโดยหินในปีค.ศ. 1035 แล้วเสริมด้วยอิฐในภายหลัง มีเสาโค้งจำนวน 8 เสา มีความยาวสะพานรวม 151 เมตร ในช่วงคริสต์ศตวรรษที่ 14 ได้มีการดัดแปลงเพิ่มเติมให้มีลักษณะเป็นป้อมปราการ โดยมีสะพานยกคอยป้องกันการรุกราน

มรดกโลก

องค์การยูเนสโกได้ยกย่องถึงตัวสะพานเก่า (Pont-Vieux) ย่านโบสถ์แซ็ง-ซาลวี (Collégiale Saint-Salvi) ย่านมหาวิหารแบบป้อมปราการ (ปลายศตวรรษที่ 13) ในแบบสถาปัตยกรรมกอทิกชั้นเยี่ยมตามแบบฝรั่งเศสตอนใต้โดยใช้อิฐสีส้มพื้นเมือง พระราชวังพระสังฆราช (Palais de la Berbie) และย่านที่อยู่อาศัยโบราณ ทำให้องค์ประกอบโดยรวมของเมืองแห่งอาลบี มีอัตลักษณ์อันหนึ่งอันเดียวกันที่ไม่เปลี่ยนแปลงในรอบหลายร้อยปี ตั้งแต่ยุคกลางจนถึงปัจจุบัน
ยอดขุนศึกวีรบุรุษตระกูลหยาง

เรื่องย่อ

หยางเย่ แม่ทัพของ เป่ยฮั่น ซึ่งถูกใส่ร้ายเขาจึงพาภรรยาและลูกทั้ง 7 คนมาสวามิภักดิ์ต่อ จักรพรรดิซ่งไท่จง แห่ง ราชวงศ์ซ่งเหนือ และเนื่องจากการป้องกันการรุกรานของ ต้าเหลียว อย่างแข็งขันของ หยางเย่ ซ่งไท่จู่จึงแต่งตั้งหยางเย่เป็นแม่ทัพใหญ่ฝ่ายขวา
ด้วยความจงรักภักดีต่อชาติบ้านเมืองเขาจึงอบรมสั่งสอนและปลูกฝังจิตสำนึกความกล้าหาญ ความยุติธรรมและความรักชาติให้กับบุตรชายทั้ง 7 ของเขาแต่เพราะความซื่อสัตย์ ความจงรักภักดีและความยุติธรรมของหยางเย่นี้เองทำให้ พานเหรินเหม่ย อัครมหาเสนาบดีผู้มักใหญ่ใฝ่สูงในอำนาจ ไม่พอใจทำให้ทั้งสองตระกูลกลายเป็นศัตรูกันในที่สุดแต่ หยางซื่อหลาง บุตรชายคนที่ 4 ของหยางเย่ได้หลงรัก พานอี่เยียน บุตรสาวของอัครเสนาพาน 
ส่วน พานเป้า บุตรชายคนโตของท่านอัครเสนาซึ่งชอบก่อกวนและรังแกชาวบ้านได้เกิดหลงรัก ฉูฉู่ สาวใช้ในบ้านตระกูลหยางแต่ หยางซีหลาง บุตรชายคนสุดท้องของตระกูลหยางนั้นก็แอบหลงรักฉูฉู่ด้วยเช่นกัน   แต่ในขณะที่ทั้งสองรักกัน พานเป้า ได้ลอบทำร้าย หยางชีหลาง ด้วยยาพิษ  ทำให้ฉูฉู่ ซึ่งรัก หยางชีหลาง ต้องยอมพลีกายให้ พานเป้า เพื่อที่จะให้ได้มาซึ่งยาถอนพิษ
ยุ้ย ญาติเยอะ

ประวัติ

ยุ้ย เป็นบุตรของ นายชนะ ปรีดากูล(เสียชีวิตแล้ว) และนางสายหยุด ปรีดากูล ซึ่งพ่อแม่ทั้งคู่เป็นนักแสดงลิเก เกิดที่กรุงเทพมหานคร เกิดเมื่อวันเสาร์ที่ 19 กุมภาพันธ์ 2521
ยุ้ย เริ่มเข้าสู่วงการเพลงจากการเข้าประกวดสมอลล์แชมป์ของรายการคอนเสิร์ต คอนเทสต์ เมื่ออายุ 9 ขวบ โดยร้องเพลง "คนดังลืมหลังควาย" ของ พุ่มพวง ดวงจันทร์ นักร้องลูกทุ่งที่ยุ้ยชื่นชอบเป็นที่สุด จนคว้าตำแหน่งชนะเลิศ ต่อมาจึงได้ออกอัลบั้มเพลงชุดแรกในชื่อ "ญาติเยอะ" กับค่ายคีตา อันเป็นที่มาของชื่อ ยุ้ย ญาติเยอะ ที่นิยมเรียกกันในปัจจุบัน และอัลบั้มถัดมาคือ "หยดแหมะ" โดยยังได้เดินสายร้องเพลงร่วมกับ พุ่มพวง ดวงจันทร์ อยู่ระยะหนึ่ง 
จนกระทั่งพุ่มพวงเสียชีวิตในปี พ.ศ. 2535 ชื่อของ ยุ้ย มีชื่อเสียงอีกครั้ง โดยปรากฏตัวในงานศพ อีกทั้งร่วมแสดงภาพยนตร์เรื่อง "รักอาลัย พุ่มพวงดวงจันทร์" ซึ่งเป็นภาพยนตร์ที่สร้างขึ้นอย่างเร่งด่วนเพื่อตอบรับกระแสการเสียชีวิตของพุ่มพวง โดยรับบทเป็นพุ่มพวงสมัยเด็ก และออกอัลบั้มชุด "หนึ่งในดวงใจ" หรือ ดวงจันทร์ในดวงใจ ที่ทำขึ้นสืบเนื่องจากเหตุการณ์ดังกล่าว ด้วยน้ำเสียงและลีลาที่มีความคล้ายคลึงกับพุ่มพวงอย่างมาก ถึงกับได้รับขนานนามว่าเป็นตัวแทนของพุ่มพวงคนหนึ่ง
จากนั้น ยุ้ย ญาติเยอะ กลับมามีชื่อเสียงอีกครั้งเมื่อออกอัลบั้มกับค่ายโฟร์เอส ในชื่อ "ยุ้ยเป็นสาวแล้ว" จำนวนมากกว่า 10 ชุด โดยมีเพลงฮิตคือ วันแรกเจอเลย, เลิกเมียบอกมา, ตายยาก, เต็มเหนี่ยว, พกเมียมาด้วยเหรอ, ห่อให้ด้วย, หนูช๊อบชอบ, สาวสันกำแพง, คุณนายขาแมลงสาบ เป็นต้น ขณะนั้นก็มีวงดนตรีแสดงสดเป็นของตนเอง หลังจากนั้นค่อยเงียบหายไปจากวงการพักใหญ่ อนึ่งยังมีผลงานเพลงพิเศษอีกหลายอัลบั้ม และมีโอกาสร้องเพลงบันทึกเสียงในแนวอื่นๆ ด้วย 
ปัจจุบัน ยุ้ย ญาติเยอะ ใช้ชีวิตคู่กับ ชูชาติ ผ่องตระกูล อดีตลูกน้องวงดนตรีของยุ้ย  ได้ลูกชายคือ "ลูกทุ่ง"
น้ำหนัก : 75 กิโลกรัม
ส่วนสูง : 155 เซนติเมตร
เทศบาลตำบลสระพระ

ที่ตั้ง

เทศบาลตำบลสระพระ ตั้งอยู่ห่างจากตัวจังหวัดนครราชสีมาไปทางทิศเหนือ ประมาณ 30 กิโลเมตร
ปลากดหัวผาน

ลักษณะ

มีรูปร่างคล้ายปลากดคัง (Hemibagrus wyckioides) ซึ่งเป็นปลาต่างวงศ์กัน แต่จะมีส่วนหัวที่ยาวและปลายจะงอยปากยื่นแหลมกว่า พื้นลำตัวเป็นสีดำอมน้ำตาล ท้องสีขาว และมีหนวดที่ไม่ยาวเก่าปลากดคัง มีครีบทั้งหมด 8 ครีบ โดยครีบหลังจะยาวใหญ่กว่า เงี่ยงแหลมที่ก้านครีบหลังใหญ่และแหลมคมกว่า ครีบอกมีเงี่ยงขนาดใหญ่แหลมคม ก้านครีบอก ครีบหลัง ครีบท้องสีซีดจาง ครีบไขมันค่อนข้างเล็ก เส้นประสาทข้างลำตัวเล็กมากจนแทบมองไม่เห็น มีขนาดประมาณ 40 เซนติเมตร ใหญ่สุด 80 เซนติเมตร น้ำหนักเต็มที่ประมาณ 6 กิโลกรัม

การกระจายพันธุ์และสถานะในปัจจุบัน

พบอาศัยอยู่อย่างชุกชุมในอดีตในเขตน้ำกร่อยตอนใต้ถึงน้ำจืดในแม่น้ำบางปะกง แต่พบน้อยมากที่แม่น้ำเจ้าพระยา ในเขตอำเภอเมือง จังหวัดฉะเชิงเทรา จะพบได้บ่อยในอดีตในช่วงที่มีน้ำทะเลหนุน ที่สภาพน้ำมีความเค็มมาก ปลามักจะว่ายน้ำขึ้นทวนน้ำเพื่อหนีความเค็ม
ปัจจุบัน เป็นปลาที่พบได้น้อยมาก จนมีสภาพล่อแหลมต่อการใกล้สูญพันธุ์ (VN) ตามบัญชีแดง ของสหภาพนานาชาติเพื่อการอนุรักษ์ธรรมชาติและทรัพยากรธรรมชาติ (IUCN) ในแม่น้ำเจ้าพระยา ในเขตจังหวัดพระนครศรีอยุธยา พบซากฟอสซิลเพียงไม่กี่ชิ้นที่ก้นแม่น้ำ และในแม่น้ำบางปะกงได้หายไปหลังปี พ.ศ. 2535 ซึ่งก่อนหน้านั้นสามารถจับได้ปีละหลายสิบตัว และมีทุกขนาดตั้งแต่น้ำหนัก 3-5 กิโลกรัม สันนิษฐานว่าเป็นเพราะการสร้างเขื่อนทดน้ำบางปะกง ทำให้ปลาไม่สามารถว่ายทวนน้ำหนีความเค็มได้เหมือนเช่นในอดีต
ปลากดหัวผานยังสามารถพบได้อีกที่ลุ่มแม่น้ำโขง ที่นั่นจัดว่าเป็นปลาที่หาได้ไม่ยาก นิยมนำมาบริโภคมีขายกันในตลาดสดในประเทศลาว โดยพบได้ตั้งแต่ตอนใต้ของน้ำตกหลี่ผี และคอนพะเพ็ง จนถึงจังหวัดกระแจะ ในประเทศกัมพูชา บริเวณปากแม่น้ำโขง แต่ในประเทศไทยไม่มีรายงานพบมานานแล้วกว่า 20 ปี จึงสันนิษฐานว่าอาจสูญพันธุ์ไปแล้วจากธรรมชาติ